นายกรัฐมนตรี ออกแถลงการณ์ "กลยุทธ์ 3 แกน สร้างอนาคต" แก้ปัญหาปากท้องและความยากจนให้คนไทย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ออกแถลงการณ์ "กลยุทธ์ 3 แกน สร้างอนาคต" ใจความว่า จากสถานการณ์สงครามรัสเซีย-ยูเครน เป็นส่วนสำคัญให้สินค้า น้ำมัน อาหารและค่าขนส่งแพงขึ้น จนถึงขั้นทำให้บางประเทศในภูมิภาค เข้าใกล้การล่มสลายทางเศรษฐกิจ รัฐบาลจึงมีกลยุทธ์ภาพใหญ่ที่จะมาแก้ปัญหาปากท้องและความยากจนให้หมดไป โดยขับเคลื่อนกลยุทธ์ภาพใหญ่ที่มี 3 แกนหลัก ที่จะมายกระดับความรุ่งเรืองของประเทศ ประกอบด้วยแกนที่ 1: คือโครงสร้างพื้นฐานที่สำคัญของประเทศ ที่ใหญ่ที่สุดและบูรณาการมากที่สุดในประวัติศาสตร์ประเทศไทย ทั้งโครงการสร้างทางรถไฟ ถนน สนามบิน หรือท่าเรือ  ที่ถูกออกแบบมาเพื่อยกระดับความรุ่งเรืองมั่งคั่งของทุกคน ซึ่งโครงการเหล่านั้นจะเชื่อมต่อกัน โดยขณะนี้โครงการสำคัญต่างๆ ในทุกมุมของประเทศ มีความคืบหน้าไปมากพอสมควรและเริ่มใกล้ที่จะเสร็จสมบูรณ์แล้วแกนที่ 2: เกี่ยวกับภาคอุตสาหกรรมทั้งหมด โดยเฉพาะภาคอุตสาหกรรมยานยนต์และอุตสาหกรรมที่ต่อเนื่อง เชื่อมโยงเป็นธุรกิจขนาดใหญ่ เพราะการเปลี่ยนแปลงไปสู่การใช้ยานยนต์ไฟฟ้าเกิดขึ้นทั่วโลก จึงขับเคลื่อนและพยายามทำทุกอย่างเพื่อให้ประเทศไทยเป็นศูนย์กลางที่สำคัญที่สุดแห่งหนึ่งของโลกในการผลิตยานยนต์ไฟฟ้า ซึ่งเป็นอุตสาหกรรมแห่งอนาคตที่สำคัญของโลก ตลอดจนต้องทำให้ราคารถยนต์ไฟฟ้าและค่าใช้จ่ายในการใช้รถยนต์ไฟฟ้า มีราคาที่ถูกลง สำหรับคนไทยทุกคนแกนที่ 3: เกี่ยวกับภาคการธนาคารและวิธีการทำงานของธนาคาร โดยต้องสามารถหาหนทางที่จะทำให้ประชาชน 30 ล้านคนเข้าถึงระบบธนาคาร สามารถขอเงินกู้และใช้บริการต่างๆ จากธนาคารได้ ด้วยการนำเทคโนโลยีที่ล้ำสมัยมาใช้ทั้งนี้เมื่อ 2 ปีที่แล้ว ทุกคนให้ร่วมมือกัน ต่อสู้กับภัยร้ายสำคัญของประเทศนั่นคือ โควิด-19 จนประสบความสำเร็จ เป็นประเทศที่จัดการกับโควิดได้ดีที่สุดประเทศหนึ่งในโลก วันนี้จึงขอเชิญชวนทุกคนให้มาร่วมมือกันต่อสู้กับโรคระบาดความยากจนและช่วยกันสร้างเศรษฐกิจของประเทศให้แข็งแรง ส่วนตนเองจะขับเคลื่อนการทำงานของรัฐบาล เพื่อให้ทุกคนมีโอกาสที่จะสร้างความมั่งคั่งให้กับตัวเองและจะได้เห็นการผลิดอกออกผล ในเวลาไม่เกิน 2 ปีข้างหน้า